## Educació incrementa les ajudes a l’alumnat de 0-2 anys a un màxim de 24 milions d’euros en el curs 2023/2024

*** El nombre de beneficiaris de l’ajuda de 0-2 anys per a este curs superarà els 17.000 alumnes una vegada resoltes les possibles al·legacions
* Els imports concedits provisionalment a l’alumnat de 0 a 2 anys s’han incrementat respecte al curs anterior en els trams de renda més baixos per al tram de 0-1 any i en tots els trams de renda per al tram d’1-2 anys
* L’import de la convocatòria de les ajudes econòmiques corresponent a l’alumnat de 0-3 anys ascendix a 87,5 milions d’euros enfront dels 77,5 milions del curs 2022-2023**

La Conselleria d’Educació, Universitats i Ocupació ha publicat este dimarts en la seua pàgina web el llistat provisional d’ajudes a l’escolarització de l’alumnat de 0 a 2 anys matriculat en centres privats autoritzats i en escoles infantils municipals, unes ajudes que s’incrementen als 24 milions d’euros en el curs 23/24, enfront dels 15,4 milions d’euros que es van adjudicar en el curs 22/23.

L’import de la convocatòria de les ajudes econòmiques destinades a l’escolarització als centres autoritzats d’Educació Infantil i les escoles infantils municipals de primer cicle de la Comunitat Valenciana, per al curs escolar 23/24, corresponent a l’alumnat de 0-3 anys ascendix a 87,5 milions d’euros enfront dels 77,5 milions del curs anterior.

Pel que fa a l’alumnat de 0-2 anys, s’estima que el nombre de beneficiaris definitius de l’ajuda per al curs vigent superarà els 17.000 alumnes una vegada resoltes les possibles al·legacions, una xifra lleugerament superior a la dels beneficiaris del curs 22/23 (16.814 beneficiaris). L’import superarà els 24 milions d’euros enfront dels 15,4 milions que es van adjudicar per al curs 22/23 mitjançant Resolució, de 4 de novembre de 2022, de la Direcció General de Centres Docents.

Els imports concedits provisionalment a l’alumnat de 0 a 2 anys s’han incrementat respecte al curs anterior en els trams de renda més baixos per al tram de 0-1 any, de manera que, encara que es mantenen en un mínim de 70 euros i un màxim de 200 euros, en els trams de rendes més baixes l’import dels bons serà superior al del curs passat. Per la seua banda, les ajudes en el tram 1-2 anys, que el curs 22/23 oscil·laven entre els 70 euros de mínim i 120 de màxim, augmenten en tots els trams i passen d’un mínim de 100 euros a un màxim de 220 euros.

Les famílies poden consultar l’ajuda provisional concedida a través de l’enllaç que figura en la pàgina web de la Conselleria. Així mateix, els centres disposen de la informació relativa al seu alumnat en l’aplicació del Bo Infantil. Des de la Conselleria d’Educació també s’ha informat que s’obri un termini de 10 dies per a la presentació de possibles al·legacions, les instruccions del qual estan en la mateixa [web](https://ceice.gva.es/va/web/centros-docentes/ayudas/subvenciones/educacion-infantil-primer-ciclo) de la Conselleria.

D’altra banda, l’ajuda destinada a l’alumnat de 2 a 3 anys matriculat en centres privats autoritzats i a les escoles infantils municipals es va resoldre mitjançant Resolució, de 21 de setembre de 2023, de la Direcció General de Centres Docents, publicada en el DOGV de 25 de setembre de 2023. També es pot consultar en la pàgina web de la Conselleria.

Les famílies poden consultar telemàticament la seua ajuda mitjançant l’enllaç que figura en la mateixa web. Així mateix, els centres i les EIM disposen de tota la informació en l’aplicació del Bo Infantil.

Fecha: 03/10/2023